钦定古今图书集成/明伦汇编/官常典/第412卷 > 上古
## 钦定古今图书集成/明伦汇编/官常典/第412卷 > 上古

### 太昊伏羲氏命昊英为潜龙氏造甲历

按《史记补三皇本纪》，不载。　按《外纪》：“太昊时有龙马
负图出于河之瑞，因而名官，始以龙纪，号曰龙师。命
昊英为潜龙氏，造甲历，起于甲寅，支干相配为十二
辰，六甲而天道周矣。岁以是纪，而年不乱，月以是纪，
而时不易，昼夜以是纪，而人知度，东西南北以是纪，
而方不惑。”

按古《三坟》，伏羲氏，燧人子也，因风而生，故风姓。末甲，
八太七，成三十二，易草木，草生月，雨降日，河汎时，龙
马负图。图出后二成二十二，易草木，木枯月，命臣飞
龙氏造六书，后草木，一易木王月，命臣潜龙氏作甲
历　天皇伏羲氏策辞于末甲，八太七，成三十二，易
草木，草生月，天雨降河，龙马负图。后二成二十二，易
草木皇曰：“命子襄居我飞龙之位，主我图文。”后一易，
草木皇曰：“命子英居我潜龙之位，主我阴阳。甲历咨
于四方上下无或差。”英曰：“依其法亦顺，君无念哉。”皇
曰：“无为。”后二十二《易，草木》昊英氏进历于君曰：“历起
甲寅。”皇曰：“甲日寅辰，乃鸠众于传教台，告民示始。”甲
寅易二月，天王升传教台，乃集生民。后女娲子无。〈阙〉
之右，上相共工，下相皇桓；飞龙朱襄氏、潜龙昊英氏
居君左右；栗陆氏居北，赫胥氏居南，昆连氏居西，葛
天氏居东，阴康氏居下。九州之牧，各统其人，群居于
外。皇曰：“咨予上相共工，我惟老极无为，子惟扶我正
道，咨告于民，俾知甲历。日月岁时，自兹始，无或不记，
子勿怠！”共工曰：“王居君臣之位，无有劳，君其念哉！”皇
曰：“下相皇桓，我惟老极无为，子惟扶我正道，抚爱，下
民同力咨告于民，俾知甲历。日月岁时，自兹始，无或
不记，子其勿怠！”《桓》曰：“居君臣之位，无有劳，君其念哉！”

### 黄帝有熊氏始立灵台设五官

按《史记五帝本纪》不载。　按《外纪》，“帝既受《河图》，得其
五要，乃设灵台，立五官，以叙五事。命鬼臾蓲占星，斗
苞授规，正日月星辰之象。于是乎有星官之书。命羲
和占日，尚仪占月，车区占风，命大挠探五行之情，占
斗刚所建，始作甲子，命容成作盖天，以象周天之形，
综六术以定气运。六术者，谓羲和占日，常仪占月，臾
蓲”占星气。伶伦造律，隶首作算数，大挠作甲子也。
按古《三坟》，“皇曰岐伯天师，尔司日月星辰阴阳历数。
尔正尔考，无有差贷。”先时者杀，不及时者杀。尔惟戒
哉！〈贷疑作忒〉

### 少昊金天氏始设凤鸟氏为历正统四时诸司

按《左传昭公十七年》：“秋，郯子来朝，公与之宴。昭子问
焉，曰：‘少皞氏鸟名官，何故也’？郯子曰：‘吾祖也，我知之昔者黄帝氏以云纪，故为云师而云名；炎帝氏以火
纪，故为火师而火名；共工氏以水纪，故为水师而水
名；大皞氏以龙纪，故为龙师而龙名。我高祖少皞挚
之立也，凤鸟适至，故纪于鸟，为鸟师而鸟名。凤鸟氏，
历正也；元鸟氏，司分者也；伯赵氏，司至者也；青鸟氏，
司启者也；丹鸟氏，司闭者也’。”

〈注〉凤鸟知天时，故以名历正之官。“元鸟，燕也；以春分来，秋分去。伯赵，伯劳也；以夏至鸣，冬至止。青鸟，鸧鴳也；以立春鸣，立夏止。丹鸟，鷩雉也；以立秋来，立冬去，入大水为蜃。”上四鸟，皆历正之属。

### 颛顼高阳氏命南正重司天以属神北正黎司地以属民

按《国语》：楚昭王问于观射父曰：“《周书》所谓重𥟖实使
天地不通者，何也？若无然，民将能登天乎？”对曰：“非此
之谓也。古者民神不杂。”

〈注〉杂，会也。谓司民、司神之官各异。

民之精爽不“贰”者而又能齐肃衷正，其知能上下
比义，其圣能光远宣朗，其明能光照之，其聪能听彻
之，如是则明神降之。在男曰“觋”，在女曰“巫”，是使制神
之处位次主。

〈注〉处，居也。位，祭位也。次，主次其尊卑先后也。

而为之牲器时服，而后使先圣之后之有光烈，而能
知山川之号，高祖之主，宗庙之事，昭穆之世，齐敬之
勤，礼节之宜，威仪之则，容貌之崇，忠信之质，禋洁之
服，而敬恭明神者以为之祝。

〈注〉祝，太祝也。掌祈福祥。

使名姓之后，能知四时之生。

〈注〉“名姓”，谓旧族，若伯夷，炎帝之后，为尧秩宗。生嘉谷、韭卵之属。

牺牲之物，玉帛之类，采服之仪，彝器之量，次主之度，
屏摄之位。

〈注〉《度，疏》数之度。屏，屏风也。摄形如今要扇，皆所以分别尊卑，为祭祀之位。

坛场之所，上下之神，氏姓之出，而心率旧典者为之
宗。

〈注〉宗，宗伯也。“掌祭祀之礼。”

于是乎有天、地、神、民、类、物之官，谓之“五官”，各司其序，
不相乱也。民是以能有忠信，神是以能有明德。民神
异业，敬而不渎，故神降之嘉生，民以物享，祸灾不至，
求用不匮。及少皞之衰也，九黎乱德，民神杂糅，不可
方物。夫人作享家，为巫史。

〈注〉“嘉生善物也。九黎，黎氏九人也。夫人，人人也，

无有要质，民匮于祀，而不知其福，烝享无度，民神同
位，民渎齐盟，无有严威，神狎民则不蠲。其为嘉生不
降，无物以享，祸灾荐臻，莫尽其气。”颛顼受之，乃命南
正重司天以属神，命火正黎司地以属民，使复旧常，
无相侵渎，是为绝地天通。其后三苗复九黎之德，尧
复育重黎之后，不忘旧者，使复典之。

〈注〉南阳位。正，长也。司，主也。属，会也。所以会群神，使各有分序，不相干乱也。《周礼》则宗伯掌祭也。《唐尚书》云：“火当为北。”北，阴位也。《周礼》则司徒掌土地人民也。绝地天通，谓绝地民与天神相通之道。三苗，九黎之后也。三苗为乱，行其凶德，如九黎之为也。育，长也。尧平三苗之乱，继育重黎之后，使复典天地之官，羲氏、和氏是也。

以至于夏、商，故重黎氏世叙天地而别其分主者也。
其在周，程伯休父其后也。当宣王时，失其官守，而为
司马氏。宠神其祖，以取威于民，曰：“重实上天，黎实下
地。”遭世之乱，而莫之能御也。

〈注〉程，国也。伯，爵也。《休父》，名也。《失官守》，谓失天地之官，而以诸侯为大司马。宠，尊也。言休父之后，世尊神其祖，以威耀其民，言重能举上天，黎能抑下地，今相远，故不复通也。乱，谓幽平以下也。

不然，夫天地成而不变，何《比》之有？

〈注〉言天地体成，不复改变也。“《何比》之有？”言不相比近也。